RESOLUCIÓN do 10 de decembro de 2008 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas para facilitar a análise empresarial das empresas galegas cara ao acceso ao Mercado Alternativo Bursátil (MAB).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 17/12/2008

O Consello de Dirección do Igape na súa xuntanza do día 23 de setembro de 2008 acordou por unanimidade dos membros asistentes aprobar as bases reguladoras das axudas para facilitar a análise empresarial das empresas galegas cara ao acceso ao Mercado Alternativo Bursátil (MAB) e delegar no director xeral a súa convocatoria e aprobación dos créditos, dentro das dispoñibilidades orzamentarias.
Na súa virtude e de conformidade coas facultades que teño conferidas,
RESOLVO:
Primeiro.-Publicar as bases reguladoras das axudas para facilitar a análise empresarial das empresas galegas cara ao acceso ao Mercado Alternativo Bursátil (MAB), as cales se anexan a esta resolución.
Segundo.-Convocar en réxime de concorrencia competitiva as liñas de axudas das bases reguladoras para facilitar a análise empresarial das empresas galegas cara ao acceso ao Mercado Alternativo Bursátil (MAB), cuxo prazo de presentación de solicitudes se abrirá o día seguinte ao da publicación desta resolución no Diario Oficial de Galicia, no caso de coincidir en sábado ou día inhábil en Santiago de Compostela o prazo comezará o día hábil seguinte, e pecharase o 27 de febreiro de 2009.
Terceiro.-Os requisitos das alíneas c), e) e l) do artigo 20.2º da Lei 9/2007, do 13 de xuño, de subvencións de Galicia, indícanse nas bases reguladoras das axudas do Igape para facilitar a análise empresarial das empresas galegas cara ao acceso ao Mercado Alternativo Bursátil (MAB), anexas a esta resolución, e os requisitos das alíneas f), h), i), j), k), m) e n) do citado artigo indícanse nas bases reguladoras dos procedementos de tramitación das liñas de axuda do Igape, publicadas mediante Resolución do 12 de marzo de 2008 (DOG nº 55, do 18 de marzo).
Cuarto.-As axudas reguladas nestas bases financiaranse con cargo á aplicación orzamentaria 02.02-E4/10/01-651700 que figura dotada no proxecto de orzamentos do Igape para 2009, na que normalmente existirá crédito axeitado e suficiente, e ata o importe máximo de 300.000 euros, reservándose para o efecto o correspondente crédito. Os ditos créditos, á vista das solicitudes presentadas poderán ser modificados e/ou ampliados polo Igape, do cal se dará a correspondente publicidade no Diario Oficial de Galicia.
De conformidade co disposto na Orde do 11 de febreiro de 1998 (DOG nº 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro), a concesión das correspondentes axudas queda sometida en todo caso á condición suspensiva da existencia de crédito axeitado e suficiente nos orzamentos xerais do Igape para 2009 no momento da resolución.
Santiago de Compostela, 10 de decembro de 2008.
Álvaro Álvarez-Blázquez Fernández
Director xeral do Instituto Galego de Promoción Económica
Bases reguladoras das axudas para facilitar a análise empresarial das empresas galegas cara ao acceso ao mercado alternativo bursátil (MAB).
O artigo 31.4º da Lei 24/1988, do 28 de xullo, do Mercado de Valores (LMV), modificada pola Lei 47/2007, do 19 de decembro, do Mercado de Valores, establece un sistema organizado de negociación denominado Mercado Alternativo Bursátil (MAB), supervisado pola Comisión Nacional do Mercado de Valores (CNMV) e cun segmento dirixido a entidades empresariais de reducida capitalización.
Os requisitos tradicionais para cotizar na bolsa de valores veñen dificultando historicamente o acceso a este mercado por parte de empresas pequenas e medianas. Noutros países como Gran Bretaña, a través do AIM, ou Francia, a través do mercado Alternext, facilitouse hai anos o acceso das empresas á cotización en bolsa das súas accións.
Este segmento MAB é unha realidade desde abril de 2008, cando se aprobaron as circulares de mercado que regulan o seu funcionamento. O nacemento deste denominado Mercado Alternativo Bursátil (MAB) ofrece unha alternativa moi interesante de financiamento para aquelas empresas que, por diferentes motivos, estaban afastadas da Bolsa de Valores, facendo extensivas as virtudes de cotizar ás pequenas e medianas empresas e a aquelas das grandes que non poderían optar á bolsa principal.
O MAB é unha ferramenta de indubidable valor na atracción de capitais ás compañías galegas, especialmente nun contorno de restrición de acceso ao financiamento alleo tradicional, como no que nos atopamos na actualidade.
O Instituto Galego de Promoción Económica (Igape), no cumprimento das súas funcións, está chamado a desempeñar un papel esencial no desenvolvemento de programas e iniciativas que contribúan de xeito salientable a acadar os obxectivos económicos estratéxicos da Comunidade galega. Neste contexto, incentivar as empresas galegas no traballo preparatorio para o acceso ao MAB, preséntase como unha oportunidade para o instituto cara a fortalecer as capacidades financeiras das empresas galegas que presenten un perfil adecuado para acceder ao Mercado Alternativo Bursátil, desenvolvendo un programa de axudas e incentivos para contribuír ao dito obxectivo.
As convocatorias desta liña de axudas serán obxecto de publicación no Diario Oficial de Galicia mediante resolución do director xeral do Igape. As ditas convocatorias incluirán o procedemento de tramitación, o prazo de presentación de solicitudes e os créditos asignados.
Con carácter xeral, as axudas reguladas nestas bases outorgaranse en réxime de concorrencia competitiva ao abeiro do disposto no artigo 19.1º da Lei 9/2007, do 13 de xuño, de subvencións de Galicia. O mesmo que en todas as convocatorias en concorrencia competitiva, a preparación de solicitudes será necesariamente telemática, en beneficio de ambas as partes. A súa presentación e a comunicación entre o solicitante e o Igape poderá ser, así mesmo, totalmente telemática ou ben mediante a presentación física da instancia de solicitude, segundo o previsto nas bases reguladoras dos procedementos de tramitación das liñas de axuda do Igape.
Artigo 1º.-Iniciativas obxecto de apoio.
Co obxectivo de incentivar actuacións empresariais nas distintas fases de aproximación ao MAB, o Igape poderá conceder subvencións a fondo perdido aos seguintes tipos de iniciativa:
1. Sondaxe prevaloración: avaliación das condicións de partida da empresa que permitan decidir se está en condicións mínimas de estudar o inicio do proceso.
2. Estudo en profundidade e preparación de acceso definitiva: exercicio previo á colocación dos títulos no mercado, realizada ou aceptada por un asesor rexistrado por MAB.
3. Presentación a investidores e colocación: fase definitiva de cotización no MAB, road-show e colocación de títulos, realizada por un asesor rexistrado por MAB.
Artigo 2º.-Compatibilidade coa normativa europea.
As liñas de axuda establecidas nestas bases e dirixidas ás Pemes outórganse ao abeiro do artigo 26 do Regulamento (CE) 800/2008 da Comisión do 6 de agosto de 2008 (Regulamento xeral de exención por categorías) (DOUE L 214, do 9 de agosto de 2008). No caso de beneficiarios que excedan os límites de PEME, segundo a definición establecida no antes citado regulamento, as axudas respectarán o establecido no Regulamento (CE) nº 1998/2006 da Comisión do 15 de decembro de 2006 relativo á aplicación dos artigos 87 e 88 do Tratado ás axudas de minimis (DOUE L 379/5, do 28 de decembro de 2006).
Artigo 3º.-Tipo de axuda e gastos subvencionables.
1. Poderán concederse subvencións a fondo perdido sobre os gastos subvencionables, segundo os conceptos enumerados no artigo correspondente. Para estes efectos os límites de intensidade porcentual de subvención computaranse en todo caso en termos de subvención bruta.
2. Serán subvencionables os gastos realizados e pagados dentro do prazo concedido para a execución dos proxectos. Este período denomínase prazo de vixencia para os efectos de cumprir todas as condicións que se establezan. Este prazo iniciarase coa presentación da solicitude de axuda e finalizará na data establecida na resolución de concesión en atención ás características do proxecto para os efectos de cumprimento de todas as condicións da subvención.
3. Para os efectos do artigo 8 do Regulamento (CE) 800/2008 da Comisión do 6 de agosto de 2008 as Pemes solicitantes non poderán ter iniciado o proxecto subvencionable previamente á presentación da solicitude de axuda no Igape.
Artigo 4º.-Beneficiarios.
1. Poderán ser beneficiarios destas axudas as sociedades mercantís con personalidade xurídica propia, domiciliadas na Comunidade Autónoma de Galicia ou que acometan unha porcentaxe importante do seu negocio global nos seus centros de traballo establecidos en Galicia, e que cumpran os seguintes requisitos:
a) Empresas non participadas por outras que coticen en bolsa ou ben que esa participación sexa inferior ao 50%.
b) Fondos propios non inferiores a 4 millóns de euros no último depósito de contas no Rexistro Mercantil anterior á solicitude de axuda.
c) Achegar para o proxecto unha contribución financeira exenta de calquera tipo de apoio público de polo menos un 25% do seu importe, sexa mediante recursos propios ou mediante financiamento externo.
d) En todos os casos estar ao día das súas obrigas coa Facenda Pública, coa Comunidade Autónoma de Galicia e coa Seguridade Social e, en xeral, cumprir os requisitos establecidos no artigo 10 da Lei 9/2007, do 13 de xuño, de subvencións de Galicia para obter a condición de beneficiario.
Os requisitos a) e b) anteriores, poderán ser substituídos por informe favorable de polo menos un asesor rexistrado por MAB.
2. Para aquelas actividades que se atopen comprendidas dentro dos sectores regulados por normas específicas da Unión Europea sobre axudas estatais, as axudas previstas nestas bases axustaranse en cada caso ás ditas normas específicas, especialmente as exclusións por sector de actividade das Pemes contidas no artigo 1.3º do Regulamento (CE) 800/2008, da Comisión do 6 de agosto de 2008.
3. Será causa de automática denegación da axuda que o solicitante teña pendente de reintegro calquera axuda previa declarada ilegal e incompatible co mercado común pola Comisión Europea e suxeita a unha orde de recuperación.
Artigo 5º.-Proxectos subvencionables.
a) Sondaxe prevaloración: avaliación mediante contratación externa das condicións de partida da empresa que permitan decidir se está en condicións mínimas para abordar o inicio do proceso.
b) Estudo en profundidade e preparación de acceso definitiva: previo á colocación dos títulos no mercado, definición da operación de saída (características da emisión, importe, procedemento elixido,), valoración e confección da documentación precisa entre CNMV e MAB, realizado por un asesor rexistrado por MAB ou por terceiros independentes coa aceptación por parte dun asesor rexistrado.
c) Presentación a investidores e colocación: fase final e saída ao MAB, constituída polo denominado road-show de presentación da empresa a potenciais investidores e, se é o caso, colocación definitiva de títulos, realizada por un asesor rexistrado por MAB.
Artigo 6º.-Obrigas e límites.
1. Un solicitante poderá presentar como máximo un proxecto a unha das liñas anteriores, por convocatoria. Para estes efectos, considerarase como un mesmo solicitante as empresas vinculadas entre si polo seu accionariado.
2. As empresas beneficiarias das axudas previstas no punto anterior deberán colaborar co Igape no seguimento do devir futuro da empresa en relación cos estudos realizados.
Artigo 7º.-Conceptos subvencionables.
1. Serán subvencionables os custos de consultoría externa ou asistencia técnica (impostos excluídos).
2. No caso de que o gasto subvencionable supere os 12.000 , o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo, salvo que polas especiais características dos gastos subvencionables non exista no mercado suficiente número de entidades que o presten. A elección entre as ofertas presentadas, que deberán achegarse na xustificación da subvención realizarase de conformidade con criterios de eficiencia e economía e deberá xustificarse expresamente nunha memoria a elección cando non recaia na proposta económica máis vantaxosa.
Artigo 8º.-Criterios de avaliación e selección de proxectos.
a) O sector de actividade da PEME, sendo prioritarias as actividades relacionadas no anexo II das bases reguladoras dos incentivos económicos do Igape (DOG nº 55, do 18 de marzo de 2008). (0-20 puntos).
b) A localización do proxecto, segundo o anexo VI das bases reguladoras dos incentivos económicos do Igape (DOG nº 55, do 18 de marzo de 2008). (0-15 puntos).
c) A dimensión da empresa, sendo prioritarios os proxectos propostos por medianas empresas. (0-25 puntos).
d) As ratios económico-financeiras da empresa nas últimas contas depositadas no Rexistro Mercantil. (0-35 puntos).
e) A utilización da lingua galega na formalización do cuestionario. (0-5 puntos).
Artigo 9º.-Contía e límites de axuda.
No caso de ser aprobados, os proxectos definidos contarán cunha subvención a fondo perdido do 50% dos gastos de consultoría ou asistencia técnica aprobados polo Igape, dentro dos orzamentos presentados polo beneficiario na súa solicitude, cos seguintes límites de subvención:
a) Sondaxe prevaloración: ata 8.000 .
b) Preparación de acceso definitiva: ata 70.000 .
c) Presentación e colocación: ata 6.000 .
Artigo 10º.-Pagamento da subvención.
1. Unha vez finalizados totalmente os traballos de consultoría externa contratados polo beneficiario, as facturas dos colaboradores externos serán sufragadas na súa totalidade polo beneficiario. Este pagamento deberá ser aboado polo beneficiario a través de entidades financeiras.
2. O beneficiario presentará no Igape a súa solicitude de cobramento, achegando unha copia do traballo realizado asinada polos colaboradores externos e polo beneficiario da axuda, as facturas estendidas ao beneficiario e os xustificantes de pagamento do seu importe e, se é o caso, as ofertas de provedores e a memoria xustificativa da elección do provedor do servizo subvencionado (segundo o artigo 7º.3).
3. Unha vez comprobado polo Igape a realización do obxecto da subvención e que o beneficiario está ao día nas súas obrigas fiscais e coa Seguridade Social e que non mantén débedas coa Xunta de Galicia, aboará ao beneficiario, segundo os datos por el achegados mediante certificación bancaria, o importe da subvención concedida.
Artigo 11º.-Tramitación.
No non establecido nestas bases, a tramitación dos expedientes seguirá a tramitación en concorrencia competitiva establecida no capítulo I das bases reguladoras dos procedementos de tramitación das liñas de axuda do Igape, publicadas mediante Resolución do 12 de marzo de 2008 (DOG nº 55, do 18 de marzo).
Artigo 12º-Compatibilidade.
A subvención ao abeiro destas bases para un determinado proxecto será incompatible con calquera outra subvención a fondo perdido do Igape para o mesmo proxecto. Será compatible, non obstante, con calquera outro tipo de subvención ou axuda concedida por outros organismos públicos ou privados, sempre e cando o seu cómputo non exceda para as Pemes os límites permitidos no Regulamento (CE) 800/2008 da Comisión (Regulamento xeral de exención por categorías) e para as non Pemes os límites permitidos no Regulamento (CE) nº 1998/2006 da Comisión do 15 de decembro de 2006 relativo á aplicación dos artigos 87 e 88 do Tratado ás axudas de minimis (DOUE L 379/5, do 28 de decembro de 2006).
Ver referencia pdf "24400D014P034.PDF"
SERVICIO GALEGO DE PROMOCIÓN DA IGUALDADE DO HOME E DA MULLER